उस्मान दी किसै बी गल्ला गी मन्नने कोला इन्कार करने दा ते सुआल गै निहा पैदा हुन्दा। इयै कारण हा जे थोड़ा हारा प्रतिवाद करने परैन्त ओह् त्यार होई गेआ हा। ओह् ते उसी बी कन्ने लेई आना चाह्न्दा हा, पर उन्ने पिच्छें रेहियै विदेश जाने बारे कागजात त्यार कराने हे। इस करी उसदा टैम कड्ढियै औना बड़ा मुश्कल हा। जरूरी कागजातें दा काफी कम्म होई चुके दा हा, पर अजें बी किश बकाया रौह्न्दा हा। वैसे, उनें गी कोई खास दौड़-धुप्प बी नेईं करनी पेई की जे उनें दौनें गी रिसर्च आस्तै उन्दे विभाग दी तरफा विदेश भेजेआ जा करदा ऐ ते उस्मान दा आखना हा जे जाने कोला पैह्लें उसी अपने घरा दी मजूदा हालती बारै बाकफ होई लैना चाहिदा। वैसे, दिक्खेआ जा तां ओह्दे मनै दा बी कोई इक कोना जरूर एह् चांह्दा हा, पर ओह्दे आस्तै एह् चाह्त मैह्ज क्यूरिआसिटी दा विशे ही अरजेन्सी नेईं।